Fjármála- og efnahagsráðherra hefur samþykkt tillögu Bankasýslu ríkisins um sölu eignarhluta ríkisins á Íslandsbanka. Reiknað er með að ríkið selji allan eignarhlut sinn fyrir lok næsta árs.
Tillaga bankasýslunnar snýr að sölu á þeim 65 prósenta hlut sem ríkið á enn í Íslandsbanka. Lagt er til að salan fari fram í nokkrum áföngum á næstu tveimur árum. Í greinargerð Bjarna Benediktssonar fjármála- og efnahagsráðherra segir að helstu markmið með sölu ríkisins á hlutum þess í bankanum séu meðal annars að minnka áhættu ríkisins af svo stórum eignarhlut í fjármálakerfinu, að stuðla að fjölbreyttu, heilbrigðu og dreifðu eignarhaldi til lengri tíma, að auka fjárfestingarmöguleika fyrir innlenda einstaklinga og fagfjárfesta, og að minnka skuldsetningu eða auka svigrúm ríkisins til samfélagslega arðbærra fjárfestinga. Dæmi um slíkar fjárfestingar eru uppbygging nýs Landspítala, fjárfestingar í stafrænum innviðum og vegaframkvæmdir. Vegna betri skuldastöðu ríkisins í lok árs 2021 segir ráðherra bæði mögulegt og æskilegt að nota söluandvirðið til samfélagslegra fjárfestinga.
Þegar 35 prósenta hlutur ríkisins í bankanum var seldur síðastliðið sumar var hver hlutur seldur á 79 krónur. Söluandvirði hlutanna nam 55,3 milljörðum króna. Lokaverð á hvern hlut 31. janúar var 123,2 krónur, sem þýðir að ef 25 prósenta hlutur yrði seldur á núvirði væri markaðsvirði þess um 61,5 milljarðar.
Eftir að umsagnir nefndanna og formleg umsögn frá Seðlabanka Íslands um jafnræði bjóðenda, líkleg áhrif sölu á gjaldeyrismarkað, gjaldeyrisforða og laust fé í umferð, liggja fyrir verður tekin endanleg ákvörðun um hvort sölumeðferð verði hafin. Ráðherra getur gert breytingar á einstökum þáttum í fyrirhugaðri sölumeðferð, meðal annars að teknu tilliti til athugasemda nefndanna við greinargerðina.
